รัฐบาลไทย-ข่าวทำเนียบรัฐบาล-กรมทางหลวงพร้อมรับฤดูฝน สั่งการทุกหน่วยงานเคลียร์เส้นทางทั่วประเทศ-ช่วยเหลือประชาชน ตามนโยบายรัฐมนตรีว่าการกระทรวงคมนาคม
วันศุกร์ที่ 13 พฤษภาคม 2565
กรมทางหลวงพร้อมรับฤดูฝน  สั่งการทุกหน่วยงานเคลียร์เส้นทางทั่วประเทศ-ช่วยเหลือประชาชน ตามนโยบายรัฐมนตรีว่าการกระทรวงคมนาคม
ต้องการความช่วยเหลือสามารถติดต่อได้ที่สํานักงานทางหลวง แขวงทางหลวง หมวดทางหลวงในพื้นที่ และสายด่วน ทล. 1586  (โทรฟรีทุกเครือข่ายตลอด 24 ชั่วโมง)
นายสราวุธ ทรงศิวิไล อธิบดีกรมทางหลวง กระทรวงคมนาคมเปิดเผยว่า นายศักดิ์สยาม ชิดชอบ รัฐมนตรีว่าการกระทรวงคมนาคม มอบให้หน่วยงานในสังกัดเตรียมพร้อมรับมือสถานการณ์อุทกภัยอย่างใกล้ชิดเนื่องจากกรมอุตุนิยมวิทยาได้ประกาศประเทศไทยเข้าสู่ฤดูฝนปี 2565 อย่างเป็นทางการในวันนี้ (13 พฤษภาคม 2565) และจะสิ้นสุดประมาณกลางเดือนตุลาคม 2565 นี้ ซึ่งอาจทําให้หลายพื้นที่เกิดสถานการณ์น้ําท่วมฉับพลัน น้ําป่าไหลหลาก เกิดวาตภัย ต้นไม้ล้มทับทาง ดินโคลนถล่ม ส่งผลกระทบต่อระบบคมนาคมขนส่งและการสัญจรของประชาชนผู้ใช้เส้นทาง และเพื่อเป็นการป้องกันและบรรเทาสถานการณ์ภัยพิบัติที่จะเกิดขึ้น จึงได้สั่งการให้ทุกหน่วยงานในสังกัดประกอบด้วย สํานักงานทางหลวง ศูนย์สร้างทาง ศูนย์สร้างและบูรณะสะพาน แขวงทางหลวง และหมวดทางหลวงทั่วประเทศ ดําเนินการตามมาตรการเตรียมความพร้อม เพื่ออํานวยความสะดวกและปลอดภัยให้กับประชาชนตามมาตรการ ดังนี้
1. ขั้นเตรียมพร้อมก่อนเกิดภัย
- ตรวจสอบสภาพความเรียบร้อยของผิวทาง ต้องไม่มีหลุมบ่อ พร้อมสํารวจพื้นที่เสี่ยงต่อภัยพิบัติ สะพาน ท่อระบบน้ํา ร่องน้ําในเขตทางให้อยู่ในสภาพดี พร้อมใช้งานและดําเนินการขุดลอกร่องระบายบริเวณสองข้างทาง ทําความสะอาดช่องทางระบายน้ํา กําจัดเศษขยะวัชพืชมิให้กีดขวางทางระบบน้ํา ตัดแต่งกิ่งไม้
- จัดเตรียมเจ้าหน้าที่ เครื่องมือและรถช่วยเหลือฉุกเฉินออกช่วยเหลือประชาชนบนทางหลวง พร้อมช่วยเหลือประชาชนในพื้นที่ประสบภัยขนย้ายสิ่งของ
- จัดเตรียมเครื่องจักร ยานพาหนะ วัสดุอุปกรณ์ เครื่องสูบน้ํา สิ่งอํานวยความปลอดภัยป้ายจราจร หรือป้าย Knock Down ป้ายแนะนําเส้นทาง หลักนําทาง ไฟกระพริบ ฯลฯ ให้สามารถใช้งานได้ทันที
2. ขั้นรับเหตุขณะเกิดภัยพิบัติ
- ให้หน่วยงานในพื้นที่เข้าไปดําเนินการแก้ไขปัญหาโดยเร็วที่สุดรวมถึงการให้ความช่วยเหลือประชาชนที่ได้รับผลกระทบที่เกิดขึ้น
- ตั้งจุดให้บริการประชาชน จัดรถ Mobile Service ช่วยเหลือประชาชนกรณีรถเสียบนทางหลวง ช่วยขนย้ายประชาชนและสิ่งของไปยังพื้นที่ปลอดภัย และจัดรถบรรทุกไว้บริการรับส่งประชาชนในพื้นที่ประสบภัย รวมถึงให้บูรณาการร่วมกับทุกหน่วยงานที่เกี่ยวข้องเพื่อช่วยเหลือประชาชน
- เมื่อมีสถานการณ์ฉุกเฉินร้ายแรงหรือมีความจําเป็นเร่งด่วนให้ผู้บริหารในพื้นที่ดําเนินแก้ไขปัญหาทันที และรายงานผู้บริหารในส่วนกลางจนกว่าเหตุการณ์จะยุติ และเมื่อเกิดเหตุทางขาด สะพานขาดหรือชํารุด ให้ขอความร่วมมือจากศูนย์สร้างทาง ศูนย์สร้างและบูรณะสะพาน เพื่อขอรับการสนับสนุนเจ้าหน้าที่เครื่องจักรและสะพานเบลีย์ (สะพานเหล็กชั่วคราว) ให้เข้าดําเนินการให้เข้าดําเนินการแก้ไขปัญหาร่วมกับแขวงทางหลวงโดยทันที
- ให้ทุกหน่วยงานติดตามเฝ้าระวังและรายงานข้อมูลสถานการณ์ที่เกิดขึ้นเข้าระบบบริหารงานภัยพิบัติและสถานการณ์ฉุกเฉินของกรมทางหลวง (ทล.) อย่างต่อเนื่องจนกว่าสถานการณ์จะปกติ รวมถึงให้ติดตามการเตือนภัยของกรมอุตุนิยมวิทยา และศูนย์เตือนภัยพิบัติแห่งชาติ กรมป้องกันและบรรเทาสาธารณภัย อย่างใกล้ชิด
- จัดทําแผนที่ทางเลี่ยงและประชาสัมพันธ์แจ้งให้ประชาชนผู้ใช้เส้นทางทราบ
- สายด่วน ทล. 1586 ให้บริการสอบถามเส้นทางและให้ความช่วยเหลือแนะนําเส้นทางตลอด 24 ชั่วโมง
3. ขั้นการฟื้นฟูหลังเกิดภัยพิบัติ
- สํารวจ ซ่อมแซม และแก้ปัญหาเส้นที่ได้รับความเสียหาย และเยียวยาหลังสถานการณ์คลี่คลายในทุกมิติเพื่อให้ประชาชนสามารถกลับมาสัญจรได้อย่างสะดวกปลอดภัย
นอกจากนี้ยังได้กําชับหน่วยงานในสังกัดกรณีเกิดภัยพิบัติให้ประสานงานช่วยเหลือผู้ประสบภัย และสนับสนุนเครื่องมือเครื่องจักร ยานพาหนะ กรณีมีการร้องขอจากหน่วยงานอื่น ๆ หรือประชาชน พร้อมขอให้ประชาชนผู้ใช้เส้นทางเดินทางด้วยความระมัดระวังเพื่อความปลอดภัยและหลีกเลี่ยงเส้นทางที่คาดว่าจะเกิดความสุ่มเสี่ยง พร้อมขอให้ปฏิบัติตามป้ายเตือน ป้ายแนะนําและคําแนะนําของเจ้าหน้าที่อย่างเคร่งครัด และหากประชาชนต้องการสอบถามสภาพเส้นทาง สภาพการจราจร หรือต้องการความช่วยเหลือสามารถติดต่อได้ที่สํานักงานทางหลวง แขวงทางหลวง หมวดทางหลวงในพื้นที่ และสายด่วน ทล. 1586 (โทรฟรีทุกเครือข่ายตลอด 24 ชั่วโมง)